HANA บวกเกือบ 4% โบรกฯแนะซื้อ เคาะเป้า 43.50 บ. ชู P/E ต่ำ พ่วง Dividend Yield สูง
HANA บวกเกือบ 4% โบรกฯแนะซื้อ เคาะเป้า 43.50 บ. คาดผลงานโตต่อเนื่อง ชู P/E ต่ำ พ่วง Dividend Yield สูง ล่าสุด ณ เวลา 11.36 น. อยู่ที่ 35.25 บาท บวก 1.25 บาท หรือ 3.68% สูงสุดที่ 35.25 บาท ต่ำสุดที่ 33.75 บาท ด้วยมูลค่าซื้อขาย 76.08 ล้านบาท
28 พ.ย. 2561

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ล่าสุด ณ เวลา 11.36 น. อยู่ที่ 35.25 บาท บวก 1.25 บาท หรือ 3.68% สูงสุดที่ 35.25 บาท ต่ำสุดที่ 33.75 บาท ด้วยมูลค่าซื้อขาย 76.08 ล้านบาท

ทั้งนี้ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” HANA ราคาเป้าหมาย 43.50 บาท/หุ้น โดยยอดขายรูปดอลลาร์ที่อยุธยา ซึ่งเป็น IC Division งวดไตรมาส 3/61 เติบโตสูง 17% เมื่อเทียบจากปีก่อน (ไม่รวมการขายแบบเกิดขึ้นครั้งเดียวในไตรมาส 3/60 และยังคงดีต่อเนื่องในไตรมาส 4/61 โดยบริษัทเพิ่งได้คำสั่งซื้อจากซัมซุง ซึ่งทำให้ยอดขายเติบโตสวนทางกับอุตสาหกรรมที่หดตัวเมื่อเทียบจากปีก่อนได้
ทั้งนี้สมาร์ทโฟนในประเทศกำลังพัฒนาอยู่ในช่วงเติบโต เช่น อินเดีย ซึ่งปี 61 นี้คาดว่าจะขยายตัวถึง 18% เมื่อเทียบจากปีก่อน นับเป็นโอกาสดีของ HANA ที่จะมียอดขายชิ้นส่วนอิเลคทรอนิกส์ในสมาร์ทโฟนได้แข็งแกร่งต่อไป
ส่วนอัตรากำไรขั้นต้นเพิ่มขึ้นเป็น 18% ในไตรมาส 3/61 จาก 14.5% ในไตรมาส 3/60 และ 14.% ในไตรมาส 2/61 เพราะเงินบาทอ่อนค่าและการปรับ Product mixed
นอกจากนี้จะย้ายการผลิตชิ้นส่วนรีโมทคอนโทรลไปโรงงานกัมพูชา ซึ่งคาดว่าจะเริ่มผลิตได้ในไตรมาส 1/62 โดยขณะนี้ยังไม่มีคำสั่งซื้อจากลูกค้าที่มีโอกาสย้ายฐานออกจากจีน ซึ่งต้องดูความคืบหน้าการเจรจาระหว่างผู้นำสหรัฐและจีนใน G20 ในสิ้นพ.ย.-ต้นธ.ค.61 นี้ก่อน
ทั้งนี้มองว่าธุรกิจ HANA มีโอกาสเติบโตได้ต่อเนื่อง อุปสงค์เซมิคอนดัคเตอร์ยังคงแข็งแกร่ง ด้าน Valuation ก็ไม่แพง ณ ราคาปัจจุบันมี P/E ปี 62 ราว 12 เท่า ฐานะการเงินแข็งแกร่งเป็นเงินสดสุทธิ จ่ายปันผลสูง คาด Dividend Yield ปี 61/62 ปีละ 5.9% โอกาส คือ การได้ส่วนแบ่งการตลาดเพิ่มถ้าผู้ผลิตในจีนย้ายฐานการผลิตเพื่อลดผลกระทบจากสงครามการค้ากับสหรัฐ ส่วนความเสี่ยง คือ ความผันผวนของอัตราแลกเปลี่ยน และการขาดแคลนวัตถุดิบในบางช่วงเวลา